Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh skupiny poslancov zákon, ktorým sa  mení a dopĺňa zákon č. 366/1999 Z. z. o daniach z príjmov v znení neskorších predpisov. K predloženému návrhu zákona uvádza:

Všeobecne 
V predloženom poslaneckom návrhu sa rozširuje okruh príjmov, ktoré sú oslobodené od dane z príjmov fyzických osôb o dotácie poskytované zo štátneho rozpočtu fyzickým osobám podnikajúcich v poľnohospodárskej výrobe, lesnom a vodnom hospodárstve, navrhuje sa zmena sadzieb dane a daňových pásiem u fyzických osôb, zníženie sadzby dane z príjmov právnických osôb z 25 % na 19 %  a rozširuje sa možnosť poukázať sumu zodpovedajúcu 1 % zaplatenej dane určenej právnickej osobe aj na právnické osoby, pričom u fyzických osôb sa navrhuje 1 % zvýšiť na 2 %. 

Stanovisko
Ministerstvo financií SR má zásadné vecné výhrady k predloženému poslaneckému návrhu. 
	
Predložený návrh na oslobodenie príjmov z dotácií zo štátneho rozpočtu plynúcich daňovníkom, fyzickým osobám, podnikajúcim v poľnohospodárskej výrobe, lesnom a vodnom hospodárstve,  nerieši problematiku daňového zaobchádzania dotácií zo štátneho rozpočtu, ako aj iných dotácií, podpôr a príspevkov komplexne. V prepojení dotknutého ustanovenia s ďalšími ustanoveniami zákona o daniach z príjmov, si navrhovaná úprava z hľadiska dodržania rovnakého postavenia fyzických osôb, ktoré sú príjemcami  dotácií zo štátneho rozpočtu  alebo iných dotácií, podpôr a príspevkov  nevyhnutne vyžaduje  úpravu ďalších ustanovení zákona o daniach z príjmov. Odporúčame zasahovať do znenia zákona až v období prác na novele zákona, ktorý bude prispôsobený novým smerniciam EÚ v oblasti účtovníctva, na ktorých sa v súčasnosti pracuje. Dotačný systém bude nadväzovať na systém účtovníctva v súlade s uplatňovanými princípmi platnými v EÚ.

	V predloženom návrhu sa zvyšuje hranica najnižšieho daňového pásma, v ktorom sa zdaňujú príjmy fyzických osôb sadzbou dane vo výške 10 %, a to zo súčasnej sumy 90 000 Sk na sumu 120 000 Sk. Súčasne sa navrhuje znížiť počet daňových pásiem z piatich na štyri so zmenenou štruktúrou a zníženie najvyššej sadzby dane zo súčasných 38 % na 30 %. Navrhovanou úpravou by sa v rozpätí daňových pásiem od 120 000 Sk do 1 080 000 Sk znížila daň o 3 000 Sk až 102 360 Sk a daňové zaťaženie by sa znížilo v rozpätí od 2,5 % do 9,5 %, pričom najvyššie zníženie by sa prejavilo u daňovníkov s vyššími príjmami. Predložený návrh ďalej uvažuje so 6 bodovým znížením lineárnej sadzby dane právnických osôb (v súčasnosti 25 %, návrh 19 %). 

S týmito návrhmi na zníženie sadzby daní z príjmov Ministerstvo financií zásadne nesúhlasí. 

Navrhované zníženie sadzieb dane, odôvodnené argumentáciu, že pri neznížení sadzby dane by Slovenská republika bola menej atraktívnou pre investície a podnikanie,  je účelovým tvrdením bez reálneho podkladu. Je všeobecne známe, že ekonomika Slovenskej republiky za účelom zvýšenia jej konkurencieschopnosti na svetových trhoch potrebuje predovšetkým zahraničné investície. Výška sadzby dane, resp. samotné dane sú však len jedným z mnohých faktorov ovplyvňujúcich rozhodnutia zahraničných investorov. Nominálna daňová sadzba podľa ekonomickej teórie nemá komplexnú vypovedaciu schopnosť o daňovom zaťažení. Sadzba dane neodráža vplyv špeciálnych opatrení v daňovej legislatíve ako napr. spôsob odpisovania hmotného majetku (zrýchlené alebo rovnomerné), používanie daňových stimulov a pod. 

Ani odôvodnenie, že zavedením navrhovanej zmeny sadzieb sa zabráni daňovým únikom nie je kvalifikované. Zníženie sadzby dane nie je zárukou toho, že v konečnom dôsledku daňové subjekty nebudú zatajovať príjmy.	

Ministerstvo financií SR zásadne nesúhlasí so zvýšením percenta dane, o použití ktorého môže rozhodnúť fyzická osoba. Rovnako zásadne nesúhlasí s tým, aby takéto rozhodnutie mohli uplatniť aj právnické osoby. V roku 2002 sa prvýkrát uplatňuje ustanovenie, podľa ktorého môže fyzická osoba podať vyhlásenie, v ktorom uvedie, že suma zodpovedajúca 1 % zaplatenej dane, sa má poukázať ním určenej právnickej osobe. Zámerom uvedeného ustanovenia v zákone bola podpora individuálneho rozhodovania fyzickej osoby o určení stanovenej sumy dane na   vymedzené účely ustanovené v zákone. V prípade navrhovaného systému podľa ktorého by táto možnosť bola rozšírená aj na právnické osoby sa tento účel stráca. Ide o nový prvok v systéme výberu daní a určenia výnosu daní. Vzhľadom na to, že sa ešte ani nezačal v praxi uplatňovať, považujeme v súčasnosti akékoľvek rozšírenie uvedenej možnosti,  bez  konkrétnych poznatkov z jeho uplatnenia, za nezodpovedné.  

Nedostatkom predloženého návrhu zákona je  absencia vyčíslenia jeho dopadu na príjmy štátneho rozpočtu.

Ministerstvo financií SR zastáva názor, že o takomto závažnom rozhodnutí ako je zníženie hraničnej sadzby dane z príjmov právnických osôb o 6 percentuálnych bodov,  zásahy do výšky samotných progresívnych sadzieb dane u príjmov fyzických  osôb, ale aj vážne zásahy do výšky dane, ktorá bude príjmom štátneho rozpočtu bez náležitých prepočtov na fiškálne dopady nemožno rozhodnúť len na základe konštatácie uvedenej v dôvodovej správe, ktorá uvádza, že prijatím  tohto  návrhu sa nepredpokladá zníženie výberu dane z príjmov fyzických osôb a že zníženie daňového zaťaženia zvýši daňovú disciplínu a  daňovníci nebudú motivovaní k obchádzaniu daňovej povinnosti.

	Každý návrh na zníženie daňového zaťaženia je potrebné starostlivo zvažovať vo všetkých súvislostiach a podložiť analýzami a prepočtami. V predloženom návrhu tieto analýzy a prepočty absentujú.

Záver
	Vzhľadom na zásadné vecné výhrady k predloženému návrhu zákona Ministerstvo financií SR neodporúča vysloviť súhlas s návrhom poslancov Národnej rady SR Petra Tatára, Petra Osuského a Františka Šebeja na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov.